Þá er komið að því - ég tek slaginn

Jæja, þá er komið að því ... og enginn veit sína ævina ... og allt það. Ég er á leið í prófkjör fyrir Samfylkinguna í Norðvesturkjördæmi og stefni á annað efstu sætanna á framboðslistanum fyrir næstu Alþingiskosningar.

Eins og blogglesendur mínir vita hef ég ítrekað verið spurð að þessu undanfarnar vikur og mánuði. Ég hef svarað af varúð en ekki hugsað mikið um þetta fyrr en núna um helgina. Þá fóru hlutirnir að gerast.

Og eftir allmörg samtöl og tölvupósta er niðurstaðan sú að ég ætla fram.

Í almennum orðum get ég sagt það um sjálfa mig að ég er sjálfstæð og framsækin kona með ríka réttlætiskennd. Ég hef látið málefni landsbyggðarinnar til mín taka í ræðu og riti undanfarin ár enda er ég búsett á Ísafirði og þekki mætavel hvar eldarnir brenna heitast í dreifðum byggðum landsins.

Um þessar mundir berst ég fyrir lýðræðisumbótum á Íslandi. Ég er í góðum hópi Íslendinga sem efnt hafa til undirskriftasöfnunar á vefsíðunni www.nyttlydveldi.is fyrir því að boðað verði til stjórnlagaþings og þjóðinni gefinn kostur á að velja verðuga fulltrúa til þess að setja nýja stjórnarskrá.

Í kjölfar þess efnahags- og siðferðishruns sem dunið hefur yfir tel ég brýnt að Alþingi Íslendinga endurvinni traust meðal þjóðarinnar og rísi undir hlutverki sínu sem leiðandi löggafarsamkoma í lýðfrjálsu landi.

Brýnast um þessar mundir er þó að verja lífskjör almennings í landinu við þau erfiðu efnahagsskilyrði sem hér ríkja. Stjórnvöld verða að hafa forgangsröðunina í anda mannúðar og jafnaðarstefnu þegar kemur að niðurskurði og aðhaldsaðgerðum hjá hinu opinbera. Að byrðunum verði jafnað réttlátlega á bökin. Að þess verði gætt að erfiðar aðgerðir komi síst niður á þeim sem standa höllum fæti fyrir, t.d. sjúklingum, öryrkjum, efnalitlum heimilum eða barnafjölskyldum.

Ég vil standa vörð um mannréttindi og lýðræði, jöfnuð og sanngjarnar leikreglur. Mín skoðun er að stjórnmálamenn og stjórnsýslan öll eigi að bera ábyrgð og standa vörð um hlutverk stofnana þannig að þær fái að sinna lögbundnu hlutverki sínu án inngripa eða óeðlilegra afskipta stjórnmálamanna eða hagsmunaafla.

Þeir sem vilja kynna sér bakgrunn minn geta séð hann hér. Þeir sem vilja vita um áherslur mínar og hugðarefni geta til dæmis kynnt sér bloggfærslur mínar hér á þessari síðu.

Í stuttu máli sagt:

Ég er kona á besta aldri - nægilega lífsreynd til þess að þora að standa í báða fætur. Svolítið sorfin af sjávargangi lífsins en bjartsýn og drífandi. Verði mér treyst til þess að taka sæti á löggjafasamkundunni mun ég leggja mig alla fram í þágu þeirra mála sem ég tel horfa til framfara.

Mér er tamt að nota brjóstvitið ekki síður en hugvitið og hlýða eigin samvisku. Ég hyggst halda því áfram.

Fyrri ummæli:
Ég óska þér góðs gengis og fagna hverju framboði sem beinist að vernd íslenskrar náttúru!

Færð góðar óskir frá mér líka, en frekar hefði ég nú viljað sjá þig í framboði fyrir eitthvað annað en Samfylkínguna, enda tel ég hana gengna sér til húðar.

||

Já þá er komið að því og ákvörðun liggur fyrir. Óska þér til hamingju með að hafa stigið þetta skref og vona að vel gangi.

||

Sú er nú heldur betur með kjarkinn og líka dálítið

Farnist þér vel og gleymdu ekki "fólkinu" ef svo færi að þú...........

||

Gangi þér allt í haginn, Ólína. Verður Skutull varamaður þinn?

||

Ég mæli með þér í forystusætið hjá Samfylkingunni í Norðvesturkjördæmi. Hvorki meira né minna. Þörf þjóðarinnar fyrir endurnýjun þingmanna og kvenna á alþingi - er brýn. Við sem lögðum búsáhaldabyltingunni lið við setningu alþingis ,að loknu jólalaleyfi þingliðs sem staði hafði í fjórar vikur,- gleymum seint þeirri upplifun . Þingheimur reyndist ekki í neinum tengslum við þjóðina og líf hennar. Þegar atvinnuleysi var orðið um 15 þúsund manns- heimili að verða gjaldþrota og atvinnulífið að leggjast í rúst- þá var aðalmál þingsins á sinni fyrsu dagskrá að loknu lengsta jólalaleyfi norðana Alpafjalla-" Umræður um sölu brennivíns í stórmörkuðum". Búsáhaldabyltingin hófst. Við þurfum öðruvísi fólk inná alþingi- alþingi fólksins í landinu.

||

Til hamingju með ákvörðun þína.

Tek undir með Árna Gunnars, ekki veitir af fólki hlynntu náttuvernd á vestfjörðum.

||

Til hamingju með ákvörðunina - gangi þér vel

||

Til hamingju með þessa ákvörðun Ólína og ég óska þér góðs gengis

||

Til hamingju með ákvörðunina - góðar óskir að norðan.

||

Hjartanlega til hamingju Ólína, það verður ánægjulegt að sjá sómakonur á þingi.
Kveðjur vestur.

||

Nú líst mér á þig! Til hamingju með þetta og gangi þér vel,

Baráttukveðjur úr Hafnarfirðinum

Gunnar Axel

||

Ég tel þetta vera rétta ákvörðun hjá þér. Byltingin þarf einmitt að ná til flokkana og ég treysti þér til að beita kröftum þínum í að bæta lýðræðið.

||

Ég vil þakka þér kærlega fyrir þessa stuðningsyfirlýsingu við flokkakerfið í landinu.

Þetta er kærkominn stuðningur ! hehe

||

Loksins ástæða til að kjósa Samfó í NV-kjördæmi.

Gangi þér vel.

||

"....sjálfstæð og framsækin kona með ríka réttlætiskennd"

Kona að mínu skapi.

Gangi þér allt í haginn.

||

Hárrétt ákvörðun,til hamingju og gangi þér vel.

Ummæli:
Þetta líkar mér. Bara passa að verða ekki slegin pólitískri bullísku.

Verkefni: Hatursorðræða eða ekki
Merking: Ekki hatursorðræða